b'\n_START_ARTICLE_\nLo\xc5\xa1ka Koritnica\n_START_PARAGRAPH_\nLo\xc5\xa1ka Koritnica je slikovita dolina v Triglavskem narodnem parku, ki jo obdaja 15 dvatiso\xc4\x8dakov. V zatrepu doline pod Mangartom izvira reka Koritnica, ki te\xc4\x8de skozi 60 m globoko sotesko (Klu\xc5\xa1ka korita) do izliva v So\xc4\x8do pri Bovcu (Vodenca). Po dolini je potekala pomembna strate\xc5\xa1ka pot iz Poso\xc4\x8dja v Alpe. Edina vas v dolini je Log pod Mangartom, ki ga sestavljata naselji Spodnji in Gornji Log, k dolini pri\xc5\xa1tevamo \xc5\xa1e naselje Strmec, ki le\xc5\xbei vi\xc5\xa1je ob Predelski cesti, in manj\xc5\xa1i zaselek na prelazu Predel.\n_START_SECTION_\nLo\xc5\xa1ka Koritnica\n_START_PARAGRAPH_\nLo\xc5\xa1ka Koritnica je ena lep\xc5\xa1ih alpskih dolin. Le\xc5\xbei na skrajnem severozahodu Slovenije. V dolino vstopamo na severu \xc4\x8dez prelaz Predel (1.156 m) na meji z Italijo in na jugu skozi sotesko Klu\xc5\xbee pri Bovcu. Z vseh strani jo obdajajo mogo\xc4\x8dni dvatiso\xc4\x8daki: Mangart (2.679 m), Kotovo sedlo (2.134 m), Jalovec (2.645 m), Lo\xc5\xa1ke stene (Ple\xc5\xa1ivec (2184 m), Bavh (2186 m), Vrh Gole\xc5\xbeevice (2119 m ), Bedinji vrh (2175 m), More\xc5\xbe (2261 m), Briceljk (2346 m), Oltarji (2208 m), Vrh Rup (2245 m), Oblica (2246 m) in Vrh Krnice (2234 m)), Rombon (2344 m), Jerebica (2.125 m)... Reka Koritnica ji od izvira na Koritni\xc5\xa1ki planini do soto\xc4\x8dja s So\xc4\x8do podarja \xc5\xa1tevilne naravne posebnosti (Velika korita, soteska, slikoviti pritoki (Mo\xc5\xbenica), slapovi). V najo\xc5\xbejem delu doline stoji trdnjava Klu\xc5\xbee. V dolini je veliko slapov (plezanje po ledenih slapovih) in hudourni\xc5\xa1kih grap.\n_START_SECTION_\nLog pod Mangartom\n_START_PARAGRAPH_\nLog pod Mangartom, alpska vas pod Lo\xc5\xa1ko steno, sodi med najprivla\xc4\x8dnej\xc5\xa1e naselbine v Triglavskem narodnem parku. Od tod vodijo poti v\xc2\xa0\xc2\xbbdolino stoterih slapov\xc2\xab, botani\xc4\x8dnih zakladov Mangarta ter najvi\xc5\xa1je le\xc5\xbee\xc4\x8de slovenske ceste vse do Mangartskega sedla (2072 m). Skozi vas te\xc4\x8de desni pritok Koritnice Predelica. V vasi je gotska cerkev sv. \xc5\xa0tefana z Groharjevimi freskami, voja\xc5\xa1ko pokopali\xc5\xa1\xc4\x8de padlih v prvi svetovni vojni, skrivnosten vhod v sicer zaprt rudni\xc5\xa1ki predor, ki vodi v nekdanji rudnik svinca in cinka v Rajblu v Italiji._NEWLINE_Zgodovino kraja so nedvomno zaznamovale neredke naravne nesre\xc4\x8de - poplave, potresi in katastrofalni plaz, ki se je 17.11.2000 spro\xc5\xbeil izpod Sto\xc5\xbeja in po dolini Mangartskega potoka dosegel Log pod Mangartom.\n_START_SECTION_\nPomembna strate\xc5\xa1ka pot iz Poso\xc4\x8dja v Alpe\n_START_PARAGRAPH_\nPo dolini Lo\xc5\xa1ke Koritnice je tekla prastara jantarska in starorimska pot od Ogleja v Norik, s postojanko Ad Laricem. Skozi dolino so hodili tur\xc5\xa1ki in Napoleonovi vojaki, tu je bilo neposredno zaledje so\xc5\xa1ke fronte.\n_START_SECTION_\nTrdnjava Klu\xc5\xbee\n_START_PARAGRAPH_\nNa najo\xc5\xbejem delu doline Koritnice, kjer je reka med pobo\xc4\x8djema Rombona in Lo\xc5\xa1ke stene vrezala 70 m globoka in le nekaj metrov \xc5\xa1iroka korita, stoji trdnjava Klu\xc5\xbee. Prvotna bene\xc5\xa1ka trdnjava je bila postavljena v \xc4\x8dasu tur\xc5\xa1kih vpadov na Gori\xc5\xa1ko (1471-1478). Po letu 1509 je trdnjava Klu\xc5\xbee pre\xc5\xa1la v roke Avstrijcev. Leta 1797 so jo na osvajalski poti iz Gorice proti Predelu zasedli in poru\xc5\xa1ili Francozi. Pod Avstro-Ogrsko so v letih 1881-1882 podrli ostanke stare trdnjave in na istem mestu zgradili novo. Poimenovali so jo Bov\xc5\xa1ke Klu\xc5\xbee (Flitscher Klause). V prvi svetovni vojni je bil tu sede\xc5\xbe Avstro-Ogrske garnizije, tik za frontno \xc4\x8drto. Po drugi svetovni vojni je trdnjava izgubila svojo vlogo in bila prepu\xc5\xa1\xc4\x8dena \xc4\x8dasu. Med letoma 1987-1991 je bila s spomeni\xc5\xa1ko varstveno akcijo za\xc5\xa1\xc4\x8ditena in urejena.\n_START_SECTION_\nReka Koritnica\n_START_PARAGRAPH_\nPo dolini Lo\xc5\xa1ka Koritnica te\xc4\x8de reka Koritnica, ki izvira v zatrepu doline - pod Mangartom, na Koritni\xc5\xa1ki planini. Pritoki reke Koritnice skrivajo \xc5\xa1tevilne tolmune in slapove (Fratarica, z dvaindvajsetimi slapovi; Mo\xc5\xbenica z obse\xc5\xbenim povirjem, s 150 m dolgimi, 2,5 m \xc5\xa1irokimi in 30 m globokimi koriti v slapovih; nekaj posebnega je slap, ki pada skozi naravno okno..)._NEWLINE_Pri Trdnjavi Klu\xc5\xbee je Koritnica izdolbla 200 m dolga in 70 m globoka Velika korita. Reka te\xc4\x8de naprej do kilometer dolge in le do 20 m \xc5\xa1iroke soteske, nato pa po razgibani strugi do soto\xc4\x8dja z reko So\xc4\x8do pri Bovcu (Vodenca)._NEWLINE_Desni pritoki Koritnice so: Ilovec, Predelica, Roja, Mo\xc5\xbenica (Nem\xc4\x8dlja)._NEWLINE_Levi pritoki pa: Kaluder, Fratarica ter \xc5\xa0umnik, ki prite\xc4\x8de iz doline Bav\xc5\xa1ice._NEWLINE_Ostali pritoki so hudourniki.'